
Ministru kabineta noteikumi Nr. 428
Rīgā 2025. gada 8. jūlijā (prot. Nr. 27 28. §)
Kārtība, kādā tiek pieprasītas un izsniegtas atļaujas izbraukšanai uz Krievijas Federāciju un Baltkrievijas Republiku
Izdoti saskaņā ar Nacionālo drošību apdraudošu pasākumu ierobežošanas likuma 3. panta otro daļu
I. Vispārīgie jautājumi
· 1. Noteikumi nosaka institūciju, kura izsniedz atļauju izbraukt uz Krievijas Federāciju vai Baltkrievijas Republiku vai šķērsot šo valsti tranzītā, ja izbraukšana nepieciešama saistībā ar amata pienākumu pildīšanu vai humānu apsvērumu dēļ (turpmāk – izbraukšanas atļauja), izbraukšanas atļaujas izsniegšanas kārtību un termiņu, kā arī dokumentus, kas iesniedzami, un informāciju, kas norādāma izbraukšanas nepieciešamības pamatošanai.
· 2. Izbraukšanas atļauju izsniedz tās institūcijas vadītājs vai viņa pilnvarota persona, kurā nodarbināts izbraukšanas atļaujas pieprasītājs, izņemot šo noteikumu 3., 4., 5., 6., 7., 8. un 9. punktā minētos gadījumus.
· 3. Militārajā objektā nodarbinātajam izbraukšanas atļauju izsniedz persona, kas atbildīga par attiecīgā militārā objekta drošību.
· 4. Nacionālo bruņoto spēku personālsastāvā esošai personai izbraukšanas atļauju izsniedz Nacionālo bruņoto spēku komandieris vai viņa pilnvarota persona.
· 5. Tiesu iestādē nodarbinātajam izbraukšanas atļauju izsniedz attiecīgās tiesas priekšsēdētājs vai viņa pilnvarota persona, bet prokuratūras iestādē nodarbinātajam – prokuratūras virsprokurors, ģenerālprokurors vai viņa pilnvarota persona.
· 6. Saeimas deputātam izbraukšanas atļauju izsniedz Saeimas Prezidijs.
· 7. Personai, ar kuru Saeima ir nodibinājusi darba tiesiskās attiecības uz nenoteiktu laiku, izbraukšanas atļauju izsniedz Saeimas Administrācijas ģenerālsekretārs vai viņa pilnvarota persona.
· 8. Privāto tiesību subjektā nodarbinātajam, kā arī personai, kura lemj par izbraukšanas atļaujas izsniegšanu šo noteikumu 2., 3., 4., 5. un 7. punktā minētajām personām, izbraukšanas atļauju izsniedz tā valsts drošības iestāde, kura tam izsniegusi speciālo atļauju pieejai valsts noslēpumam.
· 9. Par kritiskās infrastruktūras drošību atbildīgajai personai izbraukšanas atļauju izsniedz tā valsts drošības iestāde, kura pārbaudījusi un apstiprinājusi par kritiskās infrastruktūras drošību atbildīgo personu.
II. Izbraukšanas atļaujas saņemšanai nepieciešamo dokumentu iesniegšana
· 10. Lai saņemtu izbraukšanas atļauju, persona, kura plāno izbraukt uz Krievijas Federāciju vai Baltkrievijas Republiku vai šķērsot šo valsti tranzītā, iesniedz attiecīgajai šo noteikumu 2., 3., 4., 5., 6., 7., 8. vai 9. punktā minētajai personai (turpmāk – kompetentā persona) iesniegumu.
· 11. Šo noteikumu 10. punktā minētajā iesniegumā norāda šādu informāciju:
· 11.1. ziņas par iesniedzēju – vārdu, uzvārdu, personas kodu, deklarēto un faktisko dzīvesvietas adresi, elektroniskā pasta adresi un kontakttālruni;
· 11.2. izbraukšanas pamatojumu;
· 11.3. plānoto izceļošanas laiku un uzturēšanās ilgumu Krievijas Federācijā vai Baltkrievijas Republikā.
· 12. Šo noteikumu 10. punktā minētajam iesniegumam pievieno dokumentus, kas apliecina amata pienākumu veikšanas nepieciešamību Krievijas Federācijā vai Baltkrievijas Republikā vai pamato humānus apsvērumus, kas saistīti ar nepieciešamību ierasties Krievijas Federācijā vai Baltkrievijas Republikā.
III. Lēmuma pieņemšanas un izbraukšanas atļaujas izsniegšanas kārtība
· 13. Kompetentā persona izvērtē šo noteikumu 10. punktā minēto iesniegumu un tam pievienotos dokumentus un pieņem lēmumu izsniegt izbraukšanas atļauju vai atteikt izbraukšanas atļaujas izsniegšanu.
· 14. Kompetentā persona pieņem lēmumu atteikt izbraukšanas atļaujas izsniegšanu, ja konstatē kādu no šādiem apstākļiem:
· 14.1. persona nelūdz izbraukšanas atļauju Nacionālo drošību apdraudošu pasākumu ierobežošanas likuma 3. panta pirmajā daļā minētajam mērķim;
· 14.2. personas norādītais izbraukšanas pamatojums neatbilst Nacionālo drošību apdraudošu pasākumu ierobežošanas likuma 3. panta pirmajā daļā minētajam mērķim;
· 14.3. personas pievienotie dokumenti neapstiprina norādītā izbraukšanas pamatojuma esību.
· 15. Izbraukšanas atļauju sakarā ar amata pienākumu pildīšanu Krievijas Federācijā vai Baltkrievijas Republikā kompetentā persona var ietvert iekšējā dokumentā, kas paredz personas nosūtīšanu amata pienākumu veikšanai minētajā valstī. Tādā gadījumā persona atsevišķu iesniegumu kompetentajai personai neiesniedz, taču iekšējā dokumentā tiek norādīta šo noteikumu 11.2. un 11.3. apakšpunktā minētā informācija.
· 16. Kompetentā persona lēmumu izsniegt izbraukšanas atļauju vai atteikt izbraukšanas atļaujas izsniegšanu pieņem nekavējoties, bet ne vēlāk kā triju darbdienu laikā pēc iesnieguma saņemšanas dienas un to nekavējoties paziņo personai.
· 17. Par pieņemto lēmumu šo noteikumu 2., 3., 4., 5., 6. un 7. punktā minētā kompetentā persona nekavējoties rakstveidā informē attiecīgo valsts drošības iestādi.
IV. Noslēguma jautājums
· 18. Noteikumi stājas spēkā 2025. gada 11. jūlijā.

